<b>לא תקום ולא תטור את בני עמך.</b> לא אמר עמיתך לפי שהנקימה והנטירה תכונה רעה בגוף האדם ואין מן הראוי לבקש נקמה על שום אדם שהוא מבני עמך אם טוב ואם רע, לפי שמסתמא הנקמה היא על מה שעשה לך בגופך או בממונך והדברים ההם אינן ספונין וחשובים כל כך שיהיו ראויין לנקם עליהם אמנם מותר לעשות נקמה בגוים כי המה מסתמא רוצים להעבירך מעל מצות ה' ולהדיחך מעל ה' אלהיך וזה דבר חשוב וספון וראוי לבקש נקמה ע"ז, כי היא נקראת נקמת ה', לכך נאמר כאן את בני עמך למעט הגוים שאינן מבני עמך שנאמר <small>(תהלים קמט ז)</small> לעשות נקמה בגוים כי נקמת ה' היא. ועל זה ארז"ל <small>(ברכות לג.)</small> גדולה נקמה שנתנה בין ב' שמות שנאמר אל נקמות ה' <small>(שם צד א)</small> הורו באצבע שתחילת הנקמה וסופה לא תהיה כי אם לשם ה' דהיינו בזמן שיבקש איזו אדם להדיחך מעל מצות ה' כי גדול המחטיא את האדם יותר מן ההורגו, כמו שפירש"י על פסוק לא תתעב מצרי <small>(דברים כג ח)</small> ורז"ל אמרו שכל ת"ח שאינו נוקם ונוטר כנחש אינו ת"ח <small>(יומא כב:)</small> וזה לכבוד תורת ה' אשר בקרבו.

